b"\n_START_ARTICLE_\nToixa\n_START_SECTION_\nGeografia\n_START_PARAGRAPH_\nEl relleu de Toixa \xc3\xa9s muntany\xc3\xb3s. Situat als contraforts de la serra de Javalambre, concretament a les serres de Tortajada i el Sabinar. El poble est\xc3\xa0 regat per les aig\xc3\xbces del riu T\xc3\xbaria, a l'embassament de Benaixeve, i el Toixa, que naix a un quil\xc3\xb2metre aproximadament del poble.\n_START_SECTION_\nL\xc3\xadmits\n_START_PARAGRAPH_\nEl terme municipal limita amb els d'Alpont, Aras de los Olmos, Benaixeve, Xelva i Titaig\xc3\xbces (a la mateixa comarca); amb el de Sinarques (a la Plana d'Utiel) i amb el de Talayuelas (Prov\xc3\xadncia de Conca).\n_START_SECTION_\nAcc\xc3\xa9s\n_START_PARAGRAPH_\nDes de Val\xc3\xa8ncia es t\xc3\xa9 acc\xc3\xa9s per la carretera provincial CV-35 i, des d'Utiel, per la carretera comarcal CV-390.\n_START_SECTION_\nHist\xc3\xb2ria\n_START_PARAGRAPH_\nEncara que no \xc3\xa9s possible situar en el temps d'una manera exacta l'origen de la poblaci\xc3\xb3, les restes arqueol\xc3\xb2giques trobades per tot el terme evidencien que per Toixa han passat tota mena de pobles o civilitzacions. S'hi han trobat des de destrals de s\xc3\xadlex fins a restes ib\xc3\xa8riques, monedes romanes, cer\xc3\xa0mica \xc3\xa0rab, etc. Podria dir-se, tenint en compte els m\xc3\xa9s antics vestigis descoberts, que els primers assentaments daten de l'edat del Bronze._NEWLINE_Toixa adquirix la condici\xc3\xb3 de poble mitjan\xc3\xa7ant l'atorgament de la seua carta de poblament per la v\xc3\xaddua de Pere de X\xc3\xa8rica, senyor feudal d'estos territoris. Pere el Cerimoni\xc3\xb3s va ordenar, el 1370, a Na Buenaventura de Arborea la repoblaci\xc3\xb3 de la vall del riu de Xelva, amb cristians i no amb moros, com ella pretenia. La repoblaci\xc3\xb3 estava basada en l'expulsi\xc3\xb3 pr\xc3\xa8via que el rei havia ordenat, dels moriscs, \xc2\xabpels nefasts crims de lesa majestat\xc2\xbb que suposadament havien com\xc3\xa9s._NEWLINE_A partir de la divisi\xc3\xb3 provincial realitzada per Javier de Burgos el 1833, es va dur a terme la creaci\xc3\xb3 dels partits judicials. Segons el Decret Reial del 21 d'abril 1834, Toixa passa a formar part del Partit Judicial d'Alpont, amb la capital a Xelva.\n_START_SECTION_\nEconomia\n_START_PARAGRAPH_\nL'esplendor de l'horta de Toixa es va truncar en la d\xc3\xa8cada dels 80 del passat segle a causa de les caigudes de preus dels productes agr\xc3\xadcoles i est\xc3\xa0 actualment quasi abandonada. En el sec\xc3\xa0, on abans hi havia grans extensions de vinya, ara s\xc3\xb3n ametllers i oliveres els que predominen. Per tant, l'agricultura ha perdut import\xc3\xa0ncia i s'ha desenvolupat la ramaderia intensiva. Es calcula que hi ha uns 25.000 caps de bestiar porc\xc3\xad repartits en unes 40 explotacions, i m\xc3\xa9s de 150.000 aus en diverses granges."